[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.10.2008

COM(2008) 629 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για την παρακολούθηση των αποφάσεων απαλλαγής για το 2006 (σύνοψη) - Ψηφίσματα του Ευρωπαϊκού Κοινοβουλίου που συντάχθηκαν σύμφωνα με το άρθρο 276 παράγραφος 3 της συνθήκης ΕΚ και το άρθρο 180β της συνθήκης Ευρατόμ, το άρθρο 147 του δημοσιονομικού κανονισμού, το άρθρο 119 παρ. 5 του δημοσιονομικού κανονισμού του ΕΤΑ και παρόμοιες διατάξεις στον προηγούμενο ad hoc δημοσιονομικό κανονισμό του ΕΤΑ{SEC(2008)2579}

ΠΙΝΑΚΑΣ ΠΕΡΙΕΧΟΜΕΝΩΝ

ΠΡΟΟΙΜΙΟ 3

I - ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ ΣΤΙΣ ΣΥΣΤΑΣΕΙΣ ΠΟΥ ΔΙΑΤΥΠΩΣΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΣΤΟ ΨΗΦΙΣΜΑ ΑΠΑΛΛΑΓΗΣ ΓΙΑ ΤΟΝ ΓΕΝΙΚΟ ΠΡΟΫΠΟΛΟΓΙΣΜΟ 4

α) Οριζόντια θέματα 4

β) Τομεακά θέματα 7

γ) Ειδικές εκθέσεις που εκδόθηκαν από το Ελεγκτικό Συνέδριο 11

II - ΑΠΑΛΛΑΓΗ ΤΟΥ ΕΚ ΓΙΑ ΤΟ ΕΤΑ 12

III – Συστάσεις στα ψηφίσματα που αφορούν μεμονωμένους οργανισμούς και το Δικαστήριο των Ευρωπαϊκών Κοινοτήτων 12

ΠΡΟΟΙΜΙΟ

Λόγω μεταφραστικών και χρονικών περιορισμών, η έκθεση της Επιτροπής για την παρακολούθηση των απαλλαγών που το Ευρωπαϊκό Κοινοβούλιο (ΕΚ) χορήγησε για το οικονομικό έτος 2006[1] δημοσιεύεται σε όλες τις επίσημες γλώσσες της ΕΕ στην παρούσα συνοπτική μορφή. Οι πλήρεις απαντήσεις της Επιτροπής σε κάθε ειδική σύσταση του Κοινοβουλίου περιλαμβάνονται σε έγγραφο εργασίας της Επιτροπής[2] που δημοσιεύεται στα αγγλικά, γαλλικά και γερμανικά. Και οι δύο εκθέσεις παρακολούθησης αφορούν τα ψηφίσματα που εξέδωσε το Ευρωπαϊκό Κοινοβούλιο στις 22 Απριλίου 2008.

Κάθε κεφάλαιο[3] αυτής της συνοπτικής έκθεσης περιλαμβάνει αναφορές στους συναφείς αριθμούς συστάσεων του πλήρους εγγράφου εργασίας της Επιτροπής που αναφέρθηκε παραπάνω. Αυτές οι αναφορές θα βοηθήσουν τους αναγνώστες να βρουν στο έγγραφο εργασίας όλες τις συστάσεις (και τη δράση που σχεδιάστηκε ή αναλήφθηκε ήδη από την Επιτροπή) σχετικά με ένα συγκεκριμένο κεφάλαιο ή αυτές που παρουσιάζουν ειδικό ενδιαφέρον για αυτούς.

Στις αποφάσεις απαλλαγής για το γενικό προϋπολογισμό, το ΕΤΑ και τους Οργανισμούς, η Επιτροπή εντόπισε συνολικά 208 συστάσεις που διατυπώθηκαν από το Ευρωπαϊκό Κοινοβούλιο προς την Επιτροπή. Η Επιτροπή εκτιμά ότι όσον αφορά 100 συστάσεις αναλήφθηκε ήδη η απαιτούμενη δράση, παρόλο που σε ορισμένες περιπτώσεις πρέπει να εξεταστούν τα αποτελέσματα των δράσεων. Για άλλες 99 συστάσεις η Επιτροπή συμφωνεί να αναλάβει τη δράση που συνέστησε το Κοινοβούλιο. Τέλος, η Επιτροπή δεν μπορεί να δεχθεί 9 συστάσεις και επομένως δεν θα αναλάβει τη δράση που ζητήθηκε από το Κοινοβούλιο[4].

I - ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ ΣΤΙΣ ΣΥΣΤΑΣΕΙΣ ΠΟΥ ΔΙΑΤΥΠΩΣΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΣΤΟ ΨΗΦΙΣΜΑ ΑΠΑΛΛΑΓΗΣ ΓΙΑ ΤΟΝ ΓΕΝΙΚΟ ΠΡΟΫΠΟΛΟΓΙΣΜΟ

Τα ακόλουθα αποτελούν σύνοψη των απαντήσεων της Επιτροπής στα ειδικά αιτήματα του Κοινοβουλίου στα ψηφίσματα απαλλαγής για το 2006. Τα θέματα που συνδέονται με τις εθνικές δηλώσεις διαχείρισης, τα διαρθρωτικά ταμεία και τις εξωτερικές δράσεις που τέθηκαν από το Ευρωπαϊκό Κοινοβούλιο στα βασικά συμπεράσματά του εξετάζονται στη συνέχεια στα αντίστοιχα σημεία.

α) Οριζόντια θέματα

Δήλωση αξιοπιστίας (Έγγραφο εργασίας της Επιτροπής, σημεία 14-17)

Η Επιτροπή εξακολούθησε να βελτιώνει τις λογιστικές πρακτικές της με πρωτοβουλίες όπως το σχέδιο λογιστικής ποιότητας, ιδίως όσον αφορά τη διαδικασίας διαχωρισμού των χρήσεων. Στις 30 Απριλίου 2008, η Επιτροπή υπέβαλε στην επιτροπή ελέγχου του προϋπολογισμού του Κοινοβουλίου (COCOBU) την έκθεση που ζητήθηκε για την κατάσταση των προχρηματοδοτήσεων στις 31 Δεκεμβρίου 2007.

Απαιτούνται περισσότερες προσπάθειες για την επίλυση μιας σειράς αδυναμιών στα συστήματα εποπτείας και ελέγχου, ιδιαίτερα αυτών που επισημαίνονται στις επιφυλάξεις των εξουσιοδοτημένων διατακτών, και σε σχέση με τομείς του προϋπολογισμού που κρίθηκαν ως μη ικανοποιητικοί από το Ελεγκτικό Συνέδριο. Η Επιτροπή θα λάβει δραστήρια μέτρα για να αντιμετωπιστούν οι αιτίες των επιφυλάξεων που διατυπώνονται στις ετήσιες εκθέσεις δραστηριοτήτων του 2007 και θα παρακολουθεί προσεκτικά τη συντελούμενη πρόοδο.

Δημοσιονομική διαχείριση (έγγραφο εργασίας της Επιτροπής, σημεία 18-19)

Η Επιτροπή λαμβάνει μέτρα για να εξασφαλίσει μια αποτελεσματική διαδικασία εκκαθάρισης για την περίοδο προγραμματισμού 2000-2006 των διαρθρωτικών ταμείων, με τη διενέργεια ελέγχων των φορέων εκκαθάρισης, ενέργειες για μεγαλύτερη ευαισθητοποίηση όσον αφορά τις κατευθυντήριες γραμμές για το κλείσιμο των προγραμμάτων που εκδόθηκαν το 2006 και την ολοκλήρωση των εσωτερικών διαδικασιών. Μετά το κλείσιμο, η Επιτροπή θα πραγματοποιήσει ελέγχους για να εξακριβώσει το μέγεθος των εναπομενόντων σφαλμάτων και, εφόσον είναι απαραίτητο, θα εφαρμόσει περαιτέρω δημοσιονομικές διορθώσεις.

Οι πληρωμές των διαρθρωτικών ταμείων στα κράτη μέλη της ΕΕ-10 το 2007 έφθασαν εκείνες των χωρών της ΕΕ-15 στο αντίστοιχο σημείο του κύκλου προγαμματισμού. Οι πληρωμές του ταμείου συνοχής το 2007 ήταν ελαφρά χαμηλότερες σε σχέση με τις προβλέψεις σε ορισμένα κράτη μέλη, και στα τέλη του 2007, ο όγκος των αναλήψεων υποχρεώσεων προς εκκαθάριση αντιστοιχούσε σε περίπου τρία έτη πληρωμών. Ωστόσο, για τα περισσότερα σχέδια στο πλαίσιο του ταμείου συνοχής μπορούν να δικαιολογηθούν δαπάνες μέχρι τα τέλη του 2010.

Εθνικές δηλώσεις διαχείρισης και σημείο 44 της Διοργανικής Συμφωνίας (έγγραφο εργασίας της Επιτροπής, σημεία 1-3 και 20-22)

Σύμφωνα με τη δράση 8 του σχεδίου δράσης της Επιτροπής για ένα ολοκληρωμένο πλαίσιο ελέγχου, η Επιτροπή στηρίζει τα κράτη μέλη που αποφασίζουν, σε εθελοντική βάση, να εκδώσουν εθνική δήλωση θέτοντας στη διάθεσή τους οικονομικές εκθέσεις από το λογιστικό της σύστημα και απαντώντας σε αιτήσεις παροχής πληροφοριών των εθνικών αρχών, παρόλο που δεν έχει τέτοια νομική υποχρέωση.

Στη διοργανική συμφωνία (παράγραφος 44), τα τρία θεσμικά όργανα συμφώνησαν ότι τα κράτη μέλη πρέπει να παρέχουν ετήσιες περιλήψεις των διαθέσιμων ελέγχων των λογαριασμών και των δηλώσεων. Η διάταξη αυτή έχει συμπεριληφθεί στον αναθεωρημένο δημοσιονομικό κανονισμό και οι περιλήψεις θα υποβάλλονταν για πρώτη φορά τον Φεβρουάριο του 2008. Η Επιτροπή δίνει ιδιαίτερο βάρος στην αυστηρή εφαρμογή των διατάξεων σχετικά με τις «ετήσιες περιλήψεις». Συνολικά, ο απολογισμός του πρώτου γύρου των ετήσιων περιλήψεων ήταν θετικός και η Επιτροπή πιστεύει ότι υπάρχουν περιθώρια ακόμη μεγαλύτερης προόδου. Το γεγονός ότι οι περιλήψεις υποβάλλονται επίσημα από ένα κεντρικό φορέα ενισχύει την υποχρέωση λογοδοσίας των κρατών μελών σχετικά με τη χρήση των πόρων. Οι αρμόδιες υπηρεσίες της Επιτροπής θα διατυπώνουν παρατηρήσεις και θα παρέχουν κατευθύνσεις στα κράτη μέλη με στόχο τη βελτίωση της ποιότητας των περιλήψεων για τον επόμενο γύρο και τη μεγαλύτερη συμβολή τους στο πλαίσιο εσωτερικού ελέγχου για τα κοινοτικά προγράμματα.

Διακυβέρνηση (έγγραφο εργασίας της Επιτροπής, σημεία 23-29)

Το μοντέλο διακυβέρνησης της Επιτροπής [5] είναι σύμφωνο με τις διατάξεις των άρθρων 211-219 και 274 της Συνθήκης και εκείνες του δημοσιονομικού κανονισμού που εγκρίθηκε ομόφωνα από τα κράτη μέλη στο Συμβούλιο μετά από διαβούλευση με το Ευρωπαϊκό Κοινοβούλιο (συνθήκη ΕΚ άρθρο 279) και τη διαδικασία συνεννοήσεων βάσει της κοινής δήλωσης του 1975 για πράξεις με σημαντικές οικονομικές επιπτώσεις. Οι γενικοί διευθυντές και οι επικεφαλής των υπηρεσιών έχουν την ευθύνη διαχείρισης των πόρων που τους διατίθενται από την αρμόδια για τον προϋπολογισμό αρχή. Οφείλουν να συντάσσουν έκθεση πεπραγμένων στο τέλος του έτους και να υποβάλλουν δήλωση αξιοπιστίας για τη χρήση των πόρων συνοδευόμενη, εάν συντρέχει λόγος, από επιφυλάξεις (ετήσια έκθεση δραστηριοτήτων και δήλωση).

Η Επιτροπή αναλαμβάνει ως σώμα την ευθύνη εκτέλεσης του προϋπολογισμού που προβλέπει η Συνθήκη (άρθρο 274) όταν εκδίδει τη συγκεφαλαιωτική έκθεση των επιτευγμάτων της Επιτροπής όσον αφορά τη διαχείριση, λαμβάνοντας επίσης υπόψη την ετήσια έκθεση για τα πολιτικά επιτεύγματα (άρθρο 212). Ανταποκρίνεται στην πολιτική της ευθύνη με την ανάλυση των ετήσιων εκθέσεων δραστηριοτήτων των υπηρεσιών και των σχετικών δηλώσεων αξιοπιστίας και την έκδοση κοινής θέσης σχετικά με τα σημαντικότερα οριζόντια θέματα, περιλαμβανομένων των ενδεδειγμένων ενεργειών όσον αφορά ζητήματα τα οποία χρειάζεται να αντιμετωπιστούν στο επίπεδο της Επιτροπής.

Η Επιτροπή θεωρεί ότι η προσθήκη και άλλων επίσημων δηλώσεων του γενικού γραμματέα ή του γενικού διευθυντή για τον προϋπολογισμό θα καθιστούσε λιγότερο σαφή την αλυσίδα των ευθυνών και περισσότερο δυσδιάκριτες τις αρμοδιότητες των γενικών διευθυντών, και θα οδηγούσε σε δυνητικές αμοιβαίες παρεμβάσεις μεταξύ των κεντρικών και των επιχειρησιακών υπηρεσιών.

Ο χάρτης της ΥΕΕ που εγκρίθηκε από την Επιτροπή στις 24 Ιανουαρίου 2008 προσδιορίζει ότι το αργότερο από το 2009 η ΥΕΕ θα εκδίδει συνολική γνώμη για την κατάσταση του ελέγχου στην Επιτροπή.

Η Επιτροπή έχει εποπτεία των πόρων των οποίων η διαχείριση γίνεται από κοινού με τα κράτη μέλη. Η αρχιτεκτονική της διακυβέρνησης είναι σαφής ως προς την κατανομή των ευθυνών: τα κράτη μέλη έχουν την πρωταρχική ευθύνη να λαμβάνουν όλα τα απαραίτητα μέτρα για να εξασφαλίζουν ότι οι πόροι θα χρησιμοποιούνται σύμφωνα με τους ισχύοντες κανόνες, περιλαμβανομένης της θέσπισης αποτελεσματικών μηχανισμών ελέγχου. Η Επιτροπή έχει τη συνολική εποπτεία του συστήματος και οφείλει να ελέγχει ότι τα κράτη μέλη επιτελούν ορθά τα καθήκοντα που τους έχουν ανατεθεί. Εάν θεωρήσει ότι δεν συμβαίνει αυτό, πρέπει να κάνει χρήση των διαθέσιμων μηχανισμών για να αναστείλει τις πληρωμές και να πραγματοποιήσει δημοσιονομικές διορθώσεις. Η Επιτροπή πραγματοποιεί τους αναγκαίους ελέγχους και λαμβάνει τα απαραίτητα μέτρα έτσι ώστε να ανταποκριθεί πλήρως στην ευθύνη της για τη διαχείριση των πόρων της ΕΕ. Ωστόσο, υπάρχουν περιθώρια για βελτιώσεις, τόσο για την Επιτροπή όσο και για τα κράτη μέλη. Τον Φεβρουάριο του 2008, η Επιτροπή εξέδωσε σχέδιο δράσης με σκοπό την περαιτέρω ενίσχυση του εποπτικού της ρόλου στο πλαίσιο της επιμερισμένης διαχείρισης των διαρθρωτικών ενεργειών (COM(2008) 97), βλ. παρακάτω στο σημείο για τα διορθωτικά μέτρα.

Το σύστημα εσωτερικού ελέγχου της Επιτροπής (έγγραφο εργασίας της Επιτροπής, σημεία 30-33)

Τον Φεβρουάριο του 2008, η Επιτροπή παρουσίασε έκθεση προόδου σχετικά με το σχέδιο δράσης της Επιτροπής για ένα ολοκληρωμένο πλαίσιο εσωτερικού ελέγχου (COM(2008) 110) και κατέληξε στο συμπέρασμα ότι είχαν καλυφθεί τα περισσότερα «κενά». Οι εργασίες θα ολοκληρωθούν το 2008 και η πρώτη έκθεση αξιολόγησης των επιπτώσεων θα εκδοθεί στις αρχές του 2009.

Η Επιτροπή ολοκληρώνει την αξιολόγηση του κόστους ελέγχου στη γεωργία, στο ΕΤΠΑ και στην άμεση κεντρική διαχείριση. Τα αποτελέσματα θα αποτελέσουν τη βάση ανακοίνωσης της Επιτροπής το φθινόπωρο του 2008 με στόχο την εκ νέου εκκίνηση των διοργανικών συζητήσεων για τον αποδεκτό κίνδυνο.

Συγκεφαλαιωτική έκθεση (έγγραφο εργασίας της Επιτροπής, σημεία 34-36)

Στη συγκεφαλαιωτική έκθεση συνοψίζονται όλες οι περιπτώσεις στις οποίες υπήρξαν επιφυλάξεις όσον αφορά τη νομιμότητα και την κανονικότητα των δαπανών της Επιτροπής· η Επιτροπή έχει δώσει εντολή στις υπηρεσίες της να λάβουν αυστηρά μέτρα για την αντιμετώπιση των αιτίων αυτών των επιφυλάξεων στις ετήσιες εκθέσεις δραστηριοτήτων του 2007 και οι σχετικές γενικές διευθύνσεις έχουν δεσμευτεί να αντιμετωπίσουν τις αδυναμίες αυτές μέσω σαφώς καθορισμένων σχεδίων δράσης. Αυτό σημαίνει ότι σε κάθε περίπτωση στην οποία υφίσταται διαφορά μεταξύ της γνώμης του Ευρωπαϊκού Ελεγκτικού Συνεδρίου και της γνώμης του γενικού διευθυντή, αποτελεί υποχρέωση του τελευταίου να επεξηγήσει τη δική του γνώμη στην ετήσια έκθεση δραστηριοτήτων του επόμενου έτους.

Μετά τον έλεγχο της ΥΕΕ σχετικά με τις ετήσιες εκθέσεις δραστηριοτήτων, οι τρέχουσες κατευθύνσεις όσον αφορά την κατάρτιση των ετήσιων εκθέσεων δραστηριοτήτων για το 2007 απαιτούν τη γνωστοποίηση καθυστερήσεων στην εφαρμογή των σχεδίων δράσης και προβλέπουν ότι τα σημαντικά προβλήματα που επισημαίνονται από την υπηρεσία εσωτερικού ελέγχου πρέπει να θεωρούνται ως ποιοτικό κριτήριο για την αξιολόγηση των επιφυλάξεων.

Πολιτική ευθύνη και διαχειριστική ευθύνη στο επίπεδο της Επιτροπής (έγγραφο εργασίας της Επιτροπής, σημεία 37-42)

Η Επιτροπή σημειώνει ότι έχει επιτευχθεί συνολικά πρόοδος όσον αφορά την παρουσίαση των ετήσιων εκθέσεων δραστηριοτήτων. Το 2007 εφαρμόστηκαν υποδείγματα εσωτερικού ελέγχου, που επιτρέπουν μεγαλύτερη συγκρισιμότητα μεταξύ των ετήσιων εκθέσεων δραστηριοτήτων των υπηρεσιών. Οι ισχύουσες κατευθυντήριες γραμμές για τις ετήσιες εκθέσεις δραστηριοτήτων ορίζουν επίσης τους κανόνες και τα κριτήρια για την διατύπωση επιφυλάξεων και απαιτούν από τις υπηρεσίες της Επιτροπής να υποβάλλουν εκθέσεις σχετικά με σημαντικές συστάσεις που διατυπώνει το Ελεγκτικό Συνέδριο.

Για τις ετήσιες εκθέσεις δραστηριοτήτων του 2008, η Επιτροπή θα δώσει και άλλες κατευθύνσεις σχετικά με την αντιμετώπιση κινδύνων που θα έθιγαν τη φήμη της και τη σχέση μεταξύ των ποσοστών σφαλμάτων, του ορίου σημαντικότητας και των επιφυλάξεων.

Η Επιτροπή χαιρετίζει τη θετική αντίδραση του Ευρωπαϊκού Κοινοβουλίου όσον αφορά την πρότασή της να εξεταστεί μια κοινή προσέγγιση όσον αφορά την εγγραφή των εκπροσώπων ομάδων ειδικών συμφερόντων. Επίσης, αναλήφθηκαν ενέργειες για τη βελτίωση των πληροφοριών που διατίθενται για αποδέκτες χρηματοδοτήσεων της ΕΕ και τα μέλη ομάδων εμπειρογνωμόνων.

Η Επιτροπή θεωρεί ότι ο υφιστάμενος κώδικας συμπεριφοράς για τα μέλη της Επιτροπής περιέχει ήδη πλήρεις και κατάλληλους κανόνες περί ευθύνης και δεοντολογίας. Το προσωπικό των μελών της Επιτροπής προσλαμβάνεται σύμφωνα με τις διατάξεις του κανονισμού υπηρεσιακής κατάστασης.

Όσον αφορά τους κανόνες δεοντολογίας, σύμφωνα με τα συμπεράσματα ανεξάρτητης μελέτης[6], το σύστημα της Ευρωπαϊκής Επιτροπής είναι υγιές και υφίστανται οι απαραίτητοι κανόνες και διαδικασίες.

β) Τομεακά θέματα

Έσοδα (έγγραφο εργασίας της Επιτροπής, σημείο 43)

Η Επιτροπή έχει συμπεριλάβει τις επιφυλάξεις για ορισμένα θέματα των ετήσιων δηλώσεων ΦΠΑ των κρατών μελών στις εκθέσεις ελέγχου. Η Επιτροπή, σε συνεργασία με τα κράτη μέλη, θα συνεχίσει τις προσπάθειές της για να εξασφαλίσει την άρση των επιφυλάξεων εντός λογικών χρονικών περιθωρίων. Η Επιτροπή θα πραγματοποιεί, στις περιπτώσεις που είναι αναγκαίο, υπηρεσιακές επισκέψεις με σκοπό τη χάραξη – από κοινού με τα σχετικά κράτη μέλη – κατάλληλων στρατηγικών για την άρση επιφυλάξεων που παραμένουν ανεπίλυτες από καιρό. Στις περιπτώσεις που δεν διαπιστώνεται πρόοδος όσον αφορά την άρση των επιφυλάξεων, η Επιτροπή θα εξετάσει κατά πόσον θα ήταν σκόπιμη η κίνηση διαδικασίας παράβασης.

Κοινή Γεωργική Πολιτική (έγγραφο εργασίας της Επιτροπής, σημεία 44-54)

Η Επιτροπή, όπως και το Ευρωπαϊκό Κοινοβούλιο, εκφράζει την ικανοποίησή της για την αναγνώριση από το Ελεγκτικό Συνέδριο των γενικών βελτιώσεων στη διαχείριση των δαπανών της ΚΓΠ το 2006. Η Επιτροπή συνεχίζει μέσω των ελέγχων της να παρακολουθεί την πλήρη και ορθή εφαρμογή του ολοκληρωμένου συστήματος διαχείρισης και ελέγχου (ΟΣΔΕ). Σε περίπτωση ανεπαρκειών, η Επιτροπή επιβάλλει δημοσιονομικές διορθώσεις. Το 2008, προγραμματίζονται έξι αποστολές ελέγχου βάσει του ΟΣΔΕ σε νέα κράτη μέλη. Η κατάσταση του ΟΣΔΕ στην Ελλάδα αποτελεί αντικείμενο επιφυλάξεων που διατυπώνονται στην ετήσια έκθεση δραστηριοτήτων της ΓΔ Γεωργίας και αντιμετωπίζεται με σχέδιο δράσης των ελληνικών αρχών. Η Επιτροπή παρακολουθεί προσεκτικά τις εξελίξεις.

Όσον αφορά τους όρους επιλεξιμότητας για τα γεωργοπεριβαλλοντικά μέτρα που αφορούν την αγροτική ανάπτυξη, τα κράτη μέλη έχουν πλέον την υποχρέωση να εξασφαλίζουν ότι όλα τα μέτρα αγροτικής ανάπτυξης, περιλαμβανομένων των γεωργοπεριβαλλοντικών μέτρων, θα μπορούν να εξακριβωθούν και να ελεγχθούν και ότι οι ρυθμίσεις ελέγχου σε επίπεδο κρατών μελών θα προσφέρουν εύλογη βεβαιότητα ως προς την τήρηση των κριτηρίων επιλεξιμότητας και των άλλων δεσμεύσεων. Το θέμα εξετάστηκε επίσης στο πλαίσιο του προγραμματισμού αγροτικής ανάπτυξης για την περίοδο 2007-2013.

Στο πλαίσιο του «τσεκ απ» της ΚΓΠ, η Επιτροπή παρουσίασε νομοθετικές προτάσεις έτσι ώστε να αποφευχθεί η χορήγηση γεωργικής εισοδηματικής στήριξης σε εταιρείες και επιχειρήσεις ο επιχειρηματικός σκοπός των οποίων δεν αφορά ή αφορά οριακά μόνο την άσκηση γεωργικής δραστηριότητας. Βάσει του κανονισμού αυτού, εφόσον εγκριθεί, τα κράτη μέλη θα έχουν τη δυνατότητα να αποφασίζουν να μην χορηγούν στις επιχειρήσεις αυτές άμεσες πληρωμές.

Διαρθρωτικά μέτρα, απασχόληση και κοινωνικές υποθέσεις (έγγραφο εργασίας της Επιτροπής, σημεία 4-11 και 55-79)

Τον Φεβρουάριο του 2008, η Επιτροπή εξέδωσε σχέδιο δράσης με σκοπό την περαιτέρω ενίσχυση του εποπτικού της ρόλου στο πλαίσιο της επιμερισμένης διαχείρισης των διαρθρωτικών ενεργειών (COM(2008) 97). Η Επιτροπή υποβάλλει στο Ευρωπαϊκό Κοινοβούλιο τριμηνιαίες εκθέσεις για την εφαρμογή του σχεδίου δράσης, καθώς και πληροφορίες για τις διορθώσεις και τις ανακτήσεις που επιβάλλονται από την Επιτροπή. Οι δύο πρώτες τριμηνιαίες εκθέσεις παρουσιάστηκαν στην επιτροπή ελέγχου του προϋπολογισμού από τον κ. Špidla και την κα Hübner στις 2 Ιουνίου 2008 και στις 15 Ιουλίου 2008. Η Επιτροπή θα παρουσιάσει ενδιάμεση έκθεση προόδου για το σχέδιο δράσης τον Οκτώβριο του 2008 και τελική έκθεση τον Ιανουάριο του 2009.

Η συνέχεια που δόθηκε στα σφάλματα που διαπιστώθηκαν από το Ελεγκτικό Συνέδριο ενσωματώθηκε στο σχέδιο δράσης. Σύμφωνα με τις κατευθυντήριες γραμμές που εξέδωσε σχετικά με τις δημοσιονομικές διορθώσεις για παρατυπίες στον τομέα των δημοσίων συμβάσεων, η Επιτροπή θα πραγματοποιήσει διορθώσεις σε ποσοστό 100% για σοβαρές παραβιάσεις των κανόνων που διέπουν τις δημόσιες συμβάσεις, όπως η μη δημοσιοποίηση συμβάσεων που υπόκεινται σε υποχρεωτική διαδικασία υποβολής προσφορών σε επίπεδο ΕΕ, και θα εφαρμόζει διορθώσεις με ενιαίο συντελεστή ή οι διορθώσεις βάσει δείγματος όταν αυτό θεωρείται δικαιολογημένο. Η Επιτροπή έχει λάβει μέτρα για την επιτάχυνση της διαδικασίας που οδηγεί σε αποφάσεις για την αναστολή των πληρωμών και την εφαρμογή δημοσιονομικών διορθώσεων. Επίσης εξήγησε την ορολογία που χρησιμοποιείται στον τομέα των δημοσιονομικών διορθώσεων και τυποποίησε αναλόγως τις εκθέσεις της.

Η νομοθεσία για τις περιόδους προγραμματισμού 2000-2006 και 2007-2013 παρέχει στα κράτη μέλη τη δυνατότητα, υπό ορισμένες προϋποθέσεις, να επαναχρησιμοποιούν τις κοινοτικές χρηματοδοτήσεις που αποσύρονται από ορισμένα σχέδια υπέρ άλλων επιλέξιμων δαπανών. Καθαρή μείωση της χρηματοδότησης της ΕΕ για ένα πρόγραμμα ή σχέδιο ταμείου συνοχής θα πραγματοποιείται μόνο όταν η διόρθωση επιβάλλεται με απόφαση της Επιτροπής ή όταν δεν διατίθενται άλλες δαπάνες που θα μπορούσαν να τις υποκαταστήσουν, παραδείγματος χάρη κατά το κλείσιμο ή το μερικό κλείσιμο των προγραμμάτων της περιόδου 2007-2013. Η Επιτροπή θεωρεί ότι ακόμη και οι δημοσιονομικές διορθώσεις που δεν συνεπάγονται καθαρή μείωση της κοινοτικής χρηματοδότησης μπορούν να λειτουργήσουν ως κίνητρα για τη βελτίωση των ελέγχων, λαμβανομένης υπόψη της επίπτωσής τους στον εθνικό προϋπολογισμό.

Η Επιτροπή ενημέρωσε το Κοινοβούλιο σχετικά με τα αρχικά αποτελέσματα της υποβολής των ετήσιων περιλήψεων στις 22 Φεβρουαρίου 2008 και παρουσίασε λεπτομερή ανάλυση στις 25 Μαρτίου και στις ετήσιες εκθέσεις δραστηριοτήτων των γενικών διευθύνσεων Περιφερειακής Πολιτικής και Απασχόλησης. Η Επιτροπή διαβίβασε στο Κοινοβούλιο επικαιροποιημένα στοιχεία στις 21 Απριλίου και, κατά τη συνεδρίαση της επιτροπής δημοσιονομικού ελέγχου που πραγματοποιήθηκε στις 15 Ιουλίου, ενημέρωσε το Κοινοβούλιο ότι κινήθηκε διαδικασία παράβασης κατά της Γερμανίας.

Η Επιτροπή θεωρεί ότι ένα βασικό στοιχείο των ετήσιων περιλήψεων, που συμβάλλει στην ενίσχυση της λογοδοσίας των κρατών μελών για τη χρήση των πόρων της ΕΕ, είναι η επίσημη υποβολή τους από έναν κεντρικό φορέα. Η Επιτροπή θα αποστείλει αναθεωρημένες οδηγίες στα κράτη μέλη με συστάσεις για τη βελτίωση της ποιότητας των ετήσιων περιλήψεών τους για το 2008.

Εσωτερικές πολιτικές, συμπεριλαμβανομένης της έρευνας (έγγραφο εργασίας της Επιτροπής, σημεία 80-100)

Ο κυριότερος κίνδυνος για τη νομιμότητα και την κανονικότητα των δαπανών για έρευνα είναι ότι οι αποδέκτες διογκώνουν τις δαπάνες στις δηλώσεις που υποβάλλουν, και ότι αυτό μεταγενέστερα δεν ανιχνεύεται ούτε διορθώνεται από την Επιτροπή. Πολλά σφάλματα που επηρεάζουν τη νομιμότητα και την κανονικότητα μπορούν μόνο να εντοπιστούν (και συνεπώς να διορθωθούν) με την πραγματοποίηση επιτόπιων ελέγχων. Για την αντιμετώπιση του προβλήματος αυτού, η Επιτροπή μετατόπισε το κέντρο βάρους της στρατηγικής ελέγχου προς τον εκ των υστέρων εντοπισμό και τη διόρθωση των σφαλμάτων, μετά την πραγματοποίηση της πληρωμής. Η ΓΔ Έρευνας εφάρμοσε την στρατηγική ελέγχου του έκτου προγράμματος-πλαισίου (ΠΠ6) η οποία συνίσταται στην αύξηση του αριθμού των ελέγχων, σε μια νέα στρατηγική δειγματοληψίας και στη διόρθωση των συστημικών σφαλμάτων εάν έχουν επαναληφθεί από τον ίδιο αποδέκτη σε άλλες συμβάσεις που δεν ελέγχθηκαν. Η στρατηγική ελέγχου εφαρμόζεται σε περίοδο τεσσάρων ετών. Λόγω του πολυετούς χαρακτήρα της, η αποτελεσματικότητα της στρατηγικής ελέγχου της ΓΔ Έρευνας θα μπορέσει να μετρηθεί και να αξιολογηθεί πλήρως στα τελικά στάδια του προγράμματος πλαισίου.

Στον τομέα της εκπαίδευσης και του πολιτισμού, η Επιτροπή εφαρμόζει μια αναθεωρημένη στρατηγική εποπτείας που στηρίζεται στην προσέγγιση του «ολοκληρωμένου πλαισίου ελέγχου». Η στρατηγική αυτή προβλέπει εκ των προτέρων δηλώσεις αξιοπιστίας για τη περίοδο 2007-2013 που εκδίδονται από τις εθνικές αρχές και ετήσιες εκ των υστέρων δηλώσεις αξιοπιστίας σχετικά με τη χρήση των πόρων κατά το προηγούμενο έτος. Η συνέχεια που δίνεται στις συστάσεις, στο πλαίσιο του ελέγχου των συστημάτων, ενσωματώνεται στη διαδικασία αξιολόγησης των εκ των προτέρων δηλώσεων αξιοπιστίας των εθνικών αρχών για την περίοδο 2007-2013 και αποτελεί αντικείμενο συνεχούς παρακολούθησης. Επιπλέον, οι κανόνες για τα νέα προγράμματα της περιόδου 2007-2013 στον τομέα της εκπαίδευσης και του πολιτισμού έχουν απλοποιηθεί και γίνεται ευρύτατη χρήση ρυθμίσεων χρηματοδότησης κατ’ αποκοπή και με ενιαίο συντελεστή.

Η Επιτροπή εξακολουθεί να λαμβάνει κατάλληλα μέτρα προκειμένου να συμμορφωθεί με τη σύσταση και το αίτημα του Ευρωπαϊκού Κοινοβουλίου σχετικά με την καθυστέρηση των πληρωμών στους δικαιούχους και να τηρεί έτσι τα χρονικά όρια των πράξεων δαπανών που προβλέπονται στο δημοσιονομικό κανονισμό. Χάρη στις προσπάθειες αυτές αυξήθηκε το ποσοστό των έγκαιρων πληρωμών. Το θέμα παρακολουθείται με ιδιαίτερη προσοχή για να εξασφαλιστεί περαιτέρω βελτίωση.

Οι λεπτομερείς απαντήσεις της Επιτροπής στις συστάσεις του Ευρωπαϊκού Κοινοβουλίου στους επιμέρους τομείς της πολιτικής που εντάσσονται στις εσωτερικές πολιτικές υπάρχουν στο επισυναπτόμενο έγγραφο εργασίας.

Εξωτερικές δράσεις (έγγραφο εργασίας της Επιτροπής, σημεία 12-13 και 101-118)

Σύμφωνα με τις δεσμεύσεις που αναλήφθηκαν κατά τη διάρκεια της διαδικασίας απαλλαγής του 2006, η Επιτροπή θα παρέχει πληροφορίες για τα ταμεία αρωγής πολλαπλών χορηγών σε ετήσια βάση καθώς και μετά από αίτημα του Κοινοβουλίου. Για το Ιράκ και το Αφγανιστάν, η Επιτροπή παρουσιάζει την κατάσταση των πραγμάτων σε περιοδική βάση, ενώ είναι διαθέσιμοι ειδικοί δικτυακοί τόποι που θα ενημερώνονται τακτικά. Εγκρίθηκαν και εκδόθηκαν οι κοινές κατευθυντήριες γραμμές στον τομέα της προβολής κατά την 5η σύνοδο της ομάδας εργασίας FAFA στις 10-11 Απριλίου 2008. Επιβεβαιώθηκε η δυνατότητα πρόσβασης των εκπροσώπων της ΕΕ όσον αφορά αποστολές εξακρίβωσης για σχέδια υπό κοινή διαχείριση. Η Επιτροπή και τα Ηνωμένα Έθνη καταβάλλουν προσπάθειες για τον καθορισμό κοινής εντολής, έτσι ώστε να διευκολυνθεί η εκτέλεση αυτών των αποστολών εξακρίβωσης.

Η Επιτροπή έχει αναλάβει μια σειρά ενεργειών με στόχο τη βελτίωση των συστημάτων για την εξασφάλιση της νομιμότητας και της κανονικότητας των εξωτερικών πράξεων δαπανών στο επίπεδο των οργανισμών εκτέλεσης των προγραμμάτων: τυποποιημένη συγγραφή υποχρεώσεων για εξακριβώσεις δαπανών σχετικά με τις μη επιστρεπτέες ενισχύσεις και συμβάσεις παροχής υπηρεσιών βάσει αμοιβής (υποχρεωτική από το Φεβρουάριο του 2006), νέα τυποποιημένη συγγραφή υποχρεώσεων για οικονομικούς ελέγχους και ελέγχους συστημάτων (υποχρεωτική από τον Οκτώβριο του 2007), ετήσια ενοποίηση των αποτελεσμάτων εξωτερικών ελέγχων σε συγκεφαλαιωτική έκθεση με σκοπό τον προσδιορισμό της τυπολογίας των ευρημάτων και τον καθορισμό των διορθωτικών ενεργειών, ανάπτυξη του συστήματος ελέγχων CRIS που θα βελτίωνε την υποβολή πληροφοριακών στοιχείων για τα αποτελέσματα των ελέγχων.

Το ψήφισμα απαλλαγής του Ευρωπαϊκού Κοινοβουλίου για το 2006 περιλαμβάνει επίσης συστάσεις σε τομείς όπως το προενταξιακό στάδιο, η ανθρωπιστική βοήθεια, η αναπτυξιακή πολιτική και οι εξωτερικές σχέσεις. Οι απαντήσεις της Επιτροπής σε αυτές τις συστάσεις παρουσιάζονται στο επισυναπτόμενο έγγραφο εργασίας στα σημεία που αφορούν τις εξωτερικές ενέργειες και τα ευρωπαϊκά αναπτυξιακά ταμεία.

Διοικητικές δαπάνες και θέματα που αφορούν τους οργανισμούς (έγγραφο εργασίας της Επιτροπής, σημεία 119-125 και 191-208)

Το Ευρωπαϊκό Κοινοβούλιο διατύπωσε μια σειρά συστάσεων προς την Επιτροπή σχετικά τους ρυθμιστικούς οργανισμούς στο ψήφισμά του για τη χορήγηση απαλλαγής για το γενικό προϋπολογισμό καθώς και στα ψηφίσματα απαλλαγής για τους επιμέρους οργανισμούς[7].

Στις 9.7.2008, η Επιτροπή εξέδωσε την αναθεώρηση του δημοσιονομικού κανονισμού-πλαισίου[8], που περιλαμβάνει διατάξεις που ενισχύουν την υποχρέωση των οργανισμών να υποβάλλουν, στις αιτήσεις πληρωμών τους, αυστηρές προβλέψεις για τις πραγματικές ταμειακές απαιτήσεις τους για ολόκληρο το έτος έτσι ώστε να αποφεύγονται οι περιττές ταμειακές κινήσεις. Αυτό αναμένεται να επιτρέψει στην Επιτροπή να παρακολουθεί πιο στενά τα ταμειακά διαθέσιμα των οργανισμών, με αποτέλεσμα ένα αυστηρότερο προγραμματισμό και αύξηση της διαφάνειας.

Επιπλέον, πρόκειται να οργανωθεί μια οριζόντια αξιολόγηση στο πλαίσιο της ανακοίνωσης της Επιτροπής «Ευρωπαϊκοί οργανισμοί – Πορεία προς το μέλλον » του Μαρτίου 2008. Η αξιολόγηση αυτή θα επιτρέψει επίσης να εκτιμηθούν οι επιπτώσεις των οργανισμών αυτών στην εσωτερική οργάνωση και τις δραστηριότητες της Επιτροπής. Η διοργανική ομάδα εργασίας που προτείνεται να συσταθεί από την Επιτροπή με τη συμμετοχή του Ευρωπαϊκού Κοινοβουλίου και του Συμβουλίου θα συμβάλλει μεταξύ άλλων στον καθορισμό των στόχων και της έκτασης αυτής της οριζόντιας αξιολόγησης. Η Επιτροπή σκοπεύει να υποβάλει έκθεση σχετικά με τα αποτελέσματα αυτής της αξιολόγησης μέχρι το 2009-2010.

Όσον αφορά την κοινοτική πολιτική ακινήτων, το 2007 ανατέθηκε μελέτη σε ειδικευμένη εταιρεία. Η μελέτη αυτή προβλέπει μια διαρθρωμένη προσέγγιση για τη διενέργεια των απαραίτητων εργασιών σε βάθος χρόνου προκειμένου να εξασφαλιστεί η υγιής και αποτελεσματική διαχείριση των κοινοτικών επενδύσεων σε ακίνητα. Μια δεύτερη μελέτη, σχετικά με την επικαρπία κτιρίων, θα ξεκινήσει προς τα τέλη του 2008/αρχές του 2009. Τα αποτελέσματα των μελετών αυτών θα χρησιμοποιηθούν για τη υποστήριξη των αιτήσεων για πιστώσεις του προϋπολογισμού στον τομέα αυτό και θα κοινοποιηθούν στις αρμόδιες επιτροπές.

γ) Ειδικές εκθέσεις που εκδόθηκαν από το Ελεγκτικό Συνέδριο

Στο ψήφισμά του για τη χορήγηση απαλλαγής, το Ευρωπαϊκό Κοινοβούλιο συμπεριέλαβε συστάσεις προς την Επιτροπή σχετικά με επτά ειδικές εκθέσεις που δημοσιεύτηκαν από το Ελεγκτικό Συνέδριο το 2007. Οι απαντήσεις της Επιτροπής στις εν λόγω συστάσεις περιλαμβάνονται στο επισυναπτόμενο έγγραφο εργασίας (σημεία 126-175).

II - ΑΠΑΛΛΑΓΗ ΤΟΥ ΕΚ ΓΙΑ ΤΟ ΕΤΑ

Η Επιτροπή έχει αναλάβει δράση ή προτίθεται να αναλάβει δράση στα περισσότερα από τα ζητήματα που έθεσε το Κοινοβούλιο σχετικά με τα Ευρωπαϊκά Ταμεία Ανάπτυξης (ΕΤΑ). Ο δημοσιονομικός κανονισμός που εφαρμόζεται στο 10ο ΕΤΑ εκδόθηκε στις 18 Φεβρουαρίου 2008 (ΕΕ L 78 της 19.3.2008, σ. 1). Το άρθρο 156 προβλέπει ότι οι περισσότερες διατάξεις του 10ου ΕΤΑ ισχύουν επίσης για τις πράξεις που χρηματοδοτήθηκαν από προγενέστερα ΕΤΑ. Παρόλο που από τεχνική άποψη, οι προγενέστεροι δημοσιονομικοί κανονισμοί δεν καταργούνται και αντικαθίστανται από τον δημοσιονομικό κανονισμό του 10ου ΕΤΑ, στην πράξη το αποτέλεσμα θα είναι το ίδιο. Συνεπώς, ο δημοσιονομικός κανονισμός που εφαρμόζεται στο 10ο ΕΤΑ θα απλουστεύσει σημαντικά τη διαχείριση των διαφόρων ΕΤΑ, δεδομένου μάλιστα ότι οι διατάξεις του ευθυγραμμίστηκαν όσο το δυνατόν περισσότερο με το δημοσιονομικό κανονισμό που εφαρμόζεται στο γενικό προϋπολογισμό, εκτός από ορισμένα θέματα που εξακολουθούν να παρουσιάζουν ιδιαιτερότητες σύμφωνα με την αναθεωρημένη συμφωνία του Κοτονού ή την εσωτερική συμφωνία του Συμβουλίου. Λεπτομερέστερες πληροφορίες για όλες τις συστάσεις υπάρχουν το έγγραφο εργασίας της Επιτροπής (σημεία 176-190).

III – Συστάσεις στα ψηφίσματα που αφορούν μεμονωμένους οργανισμούς και το Δικαστήριο των Ευρωπαϊκών Κοινοτήτων

Το Ευρωπαϊκό Κοινοβούλιο διατύπωσε ορισμένες συστάσεις προς την Επιτροπή σχετικά με τους ρυθμιστικούς οργανισμούς στο ψήφισμα απαλλαγής για τον γενικό προϋπολογισμό καθώς και στα ψηφίσματα απαλλαγής για τους μεμονωμένους οργανισμούς. Μια σύνοψη των απαντήσεων της Επιτροπής σε ορισμένα από τα οριζόντια θέματα που αφορούν τους οργανισμούς περιλαμβάνεται ανωτέρω στο τμήμα για τον γενικό προϋπολογισμό. Οι απαντήσεις της Επιτροπής στις συστάσεις σε άλλα οριζόντια θέματα και στις συστάσεις που απευθύνονται σε αυτή και αφορούν μεμονωμένους οργανισμούς μπορούν να ανευρεθούν στο έγγραφο εργασίας της Επιτροπής (σημεία 119-125 και 191-208). Το τμήμα αυτό περιλαμβάνει επίσης απάντηση στη σύσταση που διατυπώθηκε στο ψήφισμα απαλλαγής σχετικά με το Δικαστήριο των Ευρωπαϊκών Κοινοτήτων.

* * *

[1] Απαλλαγή για τον γενικό προϋπολογισμό για το 2006, απαλλαγή για το ΕΤΑ για το 2006, απαλλαγή για τους Οργανισμούς για το 2006.

[2] Έγγραφο εργασίας των υπηρεσιών της Επιτροπής, παράρτημα στην έκθεση της Επιτροπής προς το Ευρωπαϊκό Κοινοβούλιο για την παρακολούθηση των αποφάσεων απαλλαγής για το 2006.

[3] Τόσο η παρούσα συνοπτική έκθεση όσο και το πλήρες έγγραφο εργασίας ακολουθούν όσο το δυνατό πιστότερα τη διάρθρωση των ψηφισμάτων που περιέχουν τις συστάσεις του Ευρωπαϊκού Κοινοβουλίου.

[4] Βλ. συστάσεις 2, 25, 29, 39, 58, 63, 133, 151 και 202.

[5] Η δήλωση διακυβέρνησης της Επιτροπής περιγράφει τον τρόπο με τον οποίο η Επιτροπή και οι υπηρεσίες της λειτουργούν, και ιδίως τους μηχανισμούς απόδοσης ευθυνών και λογοδοσίας.

Βλ. http://ec.europa.eu/atwork/synthesis/doc/governance_statement_en.pdf

[6] Διενεργήθηκε από το Ευρωπαϊκό Ινστιτούτο Δημόσιας Διοίκησης σε συνεργασία με τη Σχολή Διοίκησης της Ουτρέχτης, το Πανεπιστήμιο του Ελσίνκι και το Πανεπιστήμιο της Vaasa, και δημοσιεύτηκε από την Επιτροπή στις 11 Δεκεμβρίου 2007.

[7] Το ψήφισμα απαλλαγής για τον γενικό προϋπολογισμό και τα ψηφίσματα απαλλαγής για τους μεμονωμένους οργανισμούς περιλαμβάνουν συστάσεις προς την Επιτροπή τόσο για οριζόντια θέματα σχετικά με τους οργανισμούς όσο και ειδικά θέματα για τους μεμονωμένους οργανισμούς. Οι απαντήσεις της Επιτροπής παρουσιάζονται στα σημεία 119-125 και 191-208 του εγγράφου εργασίας.

[8] Κανονισμός (ΕΚ, Ευρατόμ) αριθ. 652/2008 της Επιτροπής, της 9ης Ιουλίου 2008 , για την τροποποίηση του κανονισμού (ΕΚ, Ευρατόμ) αριθ. 2343/2002 για τη θέσπιση δημοσιονομικού κανονισμού-πλαισίου για τους οργανισμούς που αναφέρονται στο άρθρο 185 του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.